สมองไหล
ข้าราชการก็ได้เฮไปแล้ว เพราะรัฐบาลสัญญาว่าจะขึ้นเงินเดือนและแจกโบนัสให้ ถึงจะทำไม่ทันในสิ้นปีนี้ แต่เดือน เม.ย. 2558 ข้าราชการก็อุ่นใจได้แน่
28 พ.ย. 2557

ข้าราชการก็ได้เฮไปแล้ว เพราะรัฐบาลสัญญาว่าจะขึ้นเงินเดือนและแจกโบนัสให้ ถึงจะทำไม่ทันในสิ้นปีนี้ แต่เดือน เม.ย. 2558 ข้าราชการก็อุ่นใจได้แน่
ส่วนเจ้าหน้าที่ระดับล่างที่มีเงินเดือนไม่ถึง 15,000 บาท คณะรัฐมนตรีก็มีมติขึ้นค่าครองชีพให้อีกคนละ 500 บาท 
ทางด้านรัฐวิสาหกิจ ก็คงคึกคักขอขึ้นเงินเดือนและผลตอบแทนเช่นกัน แต่ก็ต้องไปยื่นขอจากสำนักงานคณะกรรมการนโยบายรัฐวิสาหกิจให้เห็นชอบก่อน จึงจะนำไปเสนอซูเปอร์บอร์ดอนุมัติมาอีกที
สำหรับพนักงานของหน่วยงานอิสระอย่าง ธนาคารแห่งประเทศไทย เมื่อวันที่ 26 พ.ย.ที่ผ่านมา บอร์ดแบงก์ชาติก็มีการหารือเรื่องการขึ้นเงินเดือนให้กับเจ้าหน้าที่ของแบงก์ชาติเหมือนกัน
เรื่องนี้ท่านประธาน “กบ” ดร.อำพน กิตติอำพน ประธานบอร์ดแบงก์ชาติ บอกว่า ได้มีการหารือเรื่องงบประมาณปี 2558 ซึ่งฝ่ายบริหารได้เสนอขอให้ปรับเพิ่มผลตอบแทนให้พนักงาน เพื่อให้ผลตอบแทนที่คนแบงก์ชาติได้รับแข่งขันกับตลาดได้
ที่มาที่ไปของเรื่องนี้ มาจากปัญหาสมองไหล โดยเฉพาะสายตลาดการเงินที่ได้ผลตอบแทนต่ำกว่าธนาคารพาณิชย์ ทำให้พนักงานในส่วนงานนี้ลาออกไปทำงานกับสถาบันการเงินภาคเอกชนจำนวนมาก